khistorydata/jeongjo-sjw-relations huggingface dataset:
정조 23년
司諫李萬榮疏曰伏以臣之父母墳山在於忠淸道海美地而臣歸自西邑久曠省掃已不勝霜露之感而卽接鄕信則新經潦雨塋域崩頹若不及今修治實有難言之慮臣自聞此報心神飛越按住不得玆敢忙陳短章徑尋鄕路伏乞聖明俯賜鑑諒亟削臣所叨之職仍治臣擅行之罪以肅朝綱以安私分千萬幸甚臣於乞免之章不宜贅及他說而事關民邑敢此尾陳惟殿下垂察焉海西之平山自是孔道劇邑素稱難治如非才諝優於剸煩威猛足以戢猾則無以鎭其俗治其民而該府使徐潤載旣乏資歷且甚昏庸莅任以後專不事事今春支勅朝飭何如而一任奸猾貽害平民外邑簽丁例在農隙而非時査刮擾及緣畝一境之民惟願速去臣於西邑遞歸之日不但耳之於道路近日西來消息亦甚喧藉不可使如此之人久置字牧之列臣謂該府使徐潤載亟施譴罷之曲斷不可已矣臣無任云云省疏具悉徐潤載事不可譴罷而止令該府拿問嚴勘飭敎另擇而不職如許近於官案中懸注差送銓官姓名蓋欲用薦主坐律之法典也申明之敎不出於文蹟該曹該府必當眩於擧行令該房一番出擧條知委俾載受敎係是申式之前潤載擬望銓官爲先從重推考爾其勿辭察職
정조 23년
修撰趙得永疏曰伏以臣卽伏見大司諫金翰東疏批下者有前正言任㸁刋改事依施之命臣未知任㸁疏中遣辭之何如而毋論言之淺深事之輕重新進風稜可奬不可折雖有冒禁之言不過是不知中出來承宣之出入近密者尙且昧然彼新入臺地之任㸁安能知之責之以不審容或無怪勘之以刋改豈不太甚嘻言路閉塞莫若近日正論寢晦黨習橫行有識憂歎厥惟久矣藉使㸁雖有過於此之言在聖朝翕受來諫之德宜賜包容不加摧折矧玆時命鞶遞已經勘處則職官僚臺敢懷挾雜之心反售搏擊之擧其所擬律太不櫬着臣竊恐淸朝敢言之風從此益消沮矣憂慨之極冒陳短章伏乞聖明淵然三思前正言任㸁刋改之命亟賜收還大司諫金翰東反施刋削之典以光轉圜之聖德焉臣無任云云批答出傳敎
정조 23년
己未七月初七日卯時上御誠正閣諸承旨持公事入侍時行都承旨李晩秀右承旨洪義浩左副承旨尹光普右副承旨朴奎淳記事官柳台佐假注書呂東植記事官金珍恪記注官承膺祚檢校待敎李存秀以次進伏訖晩秀讀奏黃海監司曺允大狀啓長淵縣監沈達漢到任事慶尙監司申耆狀啓居昌府使李性重到任事全羅監司趙宗鉉狀啓泰仁縣監李昌熙到任事奎淳讀奏慶尙監司申耆啓本東萊府反庫事晩秀讀奏全羅監司趙宗鉉狀啓雨澤事慶尙左水使金爀狀啓倭船出來事光普讀奏慶尙右兵使李柏然狀啓秋操令廟堂稟處事平安監司韓用龜狀啓大國人去來事義州府尹李基讓狀啓大國人去來事忠淸監司李泰永狀啓捉虎申飭事義浩讀奏京畿監司徐鼎修啓本爲奴罪人馬永麟放送事江原監司南公轍啓本定配罪人成龍起放送事全羅監司趙宗鉉啓本罪人尹景元決放事分書判付訖上曰左承旨病勢果難登筵乎晩秀曰然矣上曰注書出諭左承旨雖至匍匐之境必爲入來可也台佐承命出傳回奏曰左承旨進詣待賢門外顚仆不能入矣上曰令司謁護持以入也義浩承敎分付司謁左承旨李義鳳進伏上曰病勢如彼則仕進時何以入來乎義浩曰擔舁至闕門外令下隷背負入來矣上曰筵退時亦令別監輩背負出去也敎義鳳曰不見久矣筋力凡節近則如何義鳳曰近日則稍勝於前而召命荐降不敢不入來矣上曰舊日事亦爲記得否義鳳曰臣家父子兄弟偏被恩造臣於一縷未絶之前豈敢暫忘乎上曰故海伯事不勝慘然夫復何言義鳳曰隱卒之敎哀榮備至闔門感泣不知所達矣上曰伊時火災果爲無疑而山地則占於何處義鳳曰問於臣之子則果無可疑之端云而墳墓則新占於果川地矣上曰故海伯不可無文集而其所著述果有收拾於灰燼者乎義鳳曰所著之文經解尤多而幾盡遺失臣之子收拾得數三卷矣上曰小學論著亦爲遺失乎義鳳曰然矣上曰甚可惜也文集中當入昨年之疏而未徹疏亦當入之乎義鳳曰然矣上曰以今俗樣誰能辦此此疏誠不易得矣義鳳曰以此疏事多遭人言而今筵都承旨亦嘗有疏引之擧矣伊時義鳳誤以都令公稱之晩秀義浩謂曰宜以都承旨仰奏義鳳曰精神昏錯有此妄發不勝惶悚矣上曰老人事有何可咎之端乎勿責也上曰故海伯夫人之貞節亦令人欽歎矣義鳳曰喪變之餘兼以毒感以至下從之境飮食雖麾却子女泣勸則時或强進而棹楔之典又出恩命非但闔門之感祝知舊亦爲之動色矣上曰承旨亦非時樣人也事係親屬辭不溢美甚可貴也承旨之顔貌似勝於前筋力果有所加而寢食亦如何義鳳曰寢食則不至過減而筋力則多賴藥餌較前稍勝矣今番海伯事後一倍落下而近日纔得少蘇矣上曰向下腎瀝湯一劑從當更給須加服也一自故海伯事後故人餘存能復幾何如承宣者延得若干年以躋宰列則豈非好事耶予亦凡節比前有減矣義鳳曰仰瞻天顔有非昔之歎下情不勝悶慮矣上曰故海伯事不勝矜憐義鳳曰雖以私情言之兄弟同榜共出仕路今則單身隻影無以爲懷矣上曰承旨家先卿何時爲予宮僚乎義鳳曰己卯年矣上曰敎督之勤有倍他人不賜假借罕見言笑他人則於勸課之際或有剛柔之道弦韋之別而先卿則不然徒剛而不柔有弦而無韋敎誨旣勤發問甚明俾無一刻之放弛予於兒時多賴其力矣不獨在官爲然雖在家時亦如是云矣先藁有所收拾者乎義鳳曰爲謄出地持往海營亦入燒燼矣上曰先卿有大過者昔在乙亥奉安儲慶宮後各殿宮行展謁禮伊時慈宮在嬪宮同爲陪詣駕到廣通橋各殿宮先爲駕過而嬪宮輦駕未及過橋之時雨潦驟至川渠急漲俄頃之間水深幾至於挾輦軍中腰以上前後侍衛蒼黃奔避而先卿時以春坊爲陪從於是下馬脫靴直入橋水以朝衣朝冠立於水中侍衛之列無敢却立待水退後以越川軍平安陪進卽此一着可見其矢死斷斷之誠而其爲繡衣時論勘守令之擧亦是不易得之事矣承宣之家是廣平大君之後而今爲幾代義鳳曰臣是廣平之十三代孫矣上曰大君祠宇能免不蔽風雨之患而宗家亦有主祀之人乎義鳳曰祠宇則僅庇風雨而宗孫近多零落矣上曰大君之後立朝者今幾人義鳳曰立朝者只有李致中李明淵及臣矣上曰象山舊基事承旨亦爲詳知乎義鳳曰臣亦聞知矣上曰當初貞陵香火大君家爲奉祀乎義鳳曰撫安大君夫人開城王氏初奉貞陵香火而廣平大君未及承奉廣平之子永順君繼奉香火矣上曰都承旨詳問廣平家事於李致中以爲知入之地可矣義鳳曰亦有家乘矣上曰承旨之子是承旨所生乎義鳳曰臣弟之子爲臣養子而臣弟則又以李義一之子爲養子矣上曰俄以宰列之資爲敎而更思承旨差過數年當滿七旬須善爲調護圖入耆社之地則豈非好事耶所服之藥當給二劑稍待秋涼更爲登筵好矣義鳳曰向來伏蒙優異之恩卽欲叩謝而猥褻不敢矣今日恩敎又是隆摯惶感之極不知所達矣仍命先退上曰回還使臣何當入來云耶義浩曰聞京畿都事言則今日當宿開城府再明入來云矣上曰令槐院卽爲行會再明則必須早爲入來之地可也上曰今番秋享時擧行節次有所失儀云誠駭然矣未及望燎而先撤樂器是豈成說乎仍命書榻敎曰今番秋享時永寧殿殿司令趙鎭順推考承旨沈象奎爲先從重推考協律郞拿處命書臺諫疏批訖命退諸臣以次退出
정조 23년
行都承旨李冕膺坐直行左承旨洪聖淵坐右承旨洪義浩坐左副承旨兪漢寧坐直右副承旨李祉永未肅拜同副承旨徐英輔坐注書柳台佐仕直一員未差假注書呂東植仕事變假注書李敦德仕
정조 23년
洪義浩以都摠府言啓曰今日入直內三廳武兼禁軍及軍兵等中日習射請出標信傳曰知道
정조 23년
洪義浩啓曰三品官之無得過三日循例請牌曾有飭敎矣吏曹參議金祖淳除拜後過三日不爲出肅事體所在誠極未安從重推考仍卽牌招察任何如傳曰聞有實病許遞
정조 23년
閔台爀啓曰臣台爀今日方物封裹進去下直之意敢啓傳曰知道
정조 23년
洪義浩啓曰右承旨李義鳳今日不爲仕進卽爲牌招何如傳曰許遞前望單子入之待下批牌招察任
정조 23년
吏曹兵曹參議朴奎淳仍任事承傳
정조 23년
傳于徐英輔曰承文院公事堂上入侍
정조 23년
以考覈承旨望筒傳于洪義浩曰院中只有右承旨右副承旨而右副年滿六十表咨文正副本難以考覈承旨朴奎淳兵曹參義仍任前望單子入之待下批牌招待其備員望筒更爲修正以入
정조 23년
洪義浩啓曰新除授承旨李尙度以前任昌原府使方在解由未出中何以爲之敢稟傳曰勿施考覈承旨當爲備員嫌不進及方物封裹進去承旨許遞前望單子入之待下批牌招
정조 23년
承旨前望單子入之李冕膺洪聖淵李祉永落點
정조 23년
徐英輔啓曰俄下飭敎何等截嚴而藝文提學李秉鼎身在闕外謂有情病連加催促無意承膺莫重命牌將至經宿之境事體所在萬萬未安從重推考何如傳曰許遞
정조 23년
傳于兪漢寧曰禮兵換房
정조 23년
兵曹口傳政事副護軍單金羲淳
정조 23년
李冕膺啓曰政官牌招開政事命下矣參判李祖承所當牌招而由限在於明日何以爲之敢稟傳曰先開政後救護
정조 23년
以金達淳囚單子判付內近來辭陛之人爲入來肅拜者甚罕此囚事亦類此不足獨責而古今雖異其號則不輕推邇事之義用遠事之地乙仍于出曰請告還稱反面是置聖人之敎人學詩先言於此而重言使乎之不辱君命則公罪從他公罪常格豈可闊狹罷職放送爲良如敎
정조 23년
李冕膺啓曰頒諡敎文當爲製進弘文提學黃昇源卽爲牌招何如傳曰允
정조 23년
徐英輔以備邊司言啓曰進賀兼謝恩使拜表只隔數日正使趙尙鎭依近例判中樞府事單付今日政擧行之意分付該曹何如傳曰允
정조 23년
有政吏批行判書金文淳受由參判李祖承進參議未差行都承旨李冕膺進啓曰判書金文淳受由參議未差小臣獨政未安何以爲之敢稟傳曰仍爲之判堂受由亦旣多日使之從速行公以洪彦燮爲掌令李翊模爲禮曹參義朴鍾淳爲兵曹正郞
정조 23년
兵批判書李在學進參判朴基正入直參議朴奎淳參知閔昌爀病同副承旨徐英輔進以徐邁修爲知事李性淳爲同知李集斗朴載淳姜彝正爲副摠管張東源爲忠壯將金宅基爲高山里僉使金義淳爲德浦僉使金光德爲林土別將判府事單趙尙鎭五衛將金宗洙仍任事承傳護軍鄭煥猷閔台爀副護軍尹光顔崔獻重李謙彬李翊模副司直金銑韓用鐸副司果尹命烈李源亨以上竝單付
정조 23년
以進賀兼謝恩副使望筒傳于李晩膺曰寧邊府使徐瀅修爲副使出待安州牧與上使偕往事下諭封裹旣爲之云而査對則上使體重承文提調替行事言于都堂
정조 23년
吏批再政進賀兼謝恩副使單徐瀅修前府使徐瀅修今加嘉善加資事承傳以申大偀爲寧邊府使
정조 23년
兵批再政護軍單徐瀅修
정조 23년
李冕膺以承文院都提調意啓曰今此使行上諭回咨不能致愼臨時改撰未免擧行之窘束臣等之初未檢飭惶恐無地而當該製述官爲先汰去令該府拿問勘處當該提調罷職何如傳曰允
정조 23년
徐英輔以兵曹言啓曰今七月初七日立秋改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承文院漢城府一體頒火之意敢啓傳曰知道
정조 23년
徐英輔以兵曹言啓曰新除授北評事金履載偏母年今六十一素抱貞疾長時委頓近又添劇實無離捨遠赴之望屢度呈狀乞遞情理旣如此則不可强令赴任改差何如傳曰允
정조 23년
徐英輔以兵曹言啓曰依下敎行首備邊郞閔宗爀入直備邊郞具載厚等各決棍三度之意敢啓傳曰知道
정조 23년
兪漢寧以奉常寺都提調意啓曰東耤親耕田所種皮黍打作則所出爲二石十三斗之意敢啓傳曰知道
정조 23년
洪義浩以司僕寺一二提調意啓曰濟州出來後運年例進上馬八匹三名日進上馬六十匹凶咎駑馬二十匹合八十八匹內一匹船中故失一匹到中路故失實納馬八十六匹禾毛色別單書入之意敢啓傳曰知道
정조 23년
己未七月初八日卯時上御重熙堂諸承旨持公事入侍時右承旨洪義浩記事官柳台佐記注官金景煥承膺祚檢校直閣金近淳以次進伏訖上曰同副承旨何不入來乎義浩曰方陳疏退出在闕外云矣上曰上疏勿施使之入來可也賤臣承命出傳同副承旨朴奎淳進伏上曰使臣何當入來乎義浩曰明再明間似當入來云矣義浩讀奏公事廣州留守狀啓過朔未婚未葬之類助給穀物數爻後錄馳啓事遺棄兒給糧事水原留守狀啓雨澤事平安監司啓本罪人秦興福宣川府到配事上命各書判付訖又以義禁府金達淳囚單子命書傳敎曰似聞今日爲封裹云而副使就理雖輕囚名以拿處之後徒流安置充軍奪告身下至解見任別敍不知當勘於何律銓曹不能檢擬家人不能從宦者若勘以公罪與分揀白放等處分皆屬於特典異數難以議到於取必也副使事固襲謬亦微眚而在囚未決勘則與重罪一也都堂之會副使不進尙無一辭可否設有未備員擧行之前例此則與目下未照律事面判異認若將放近於億不拘不備失於易由前由後殊未知其妥當也勢將替行都堂之事副使金達淳今姑改差出疆當頭以必可合之人政官問于大臣擬入待下批使之進參又命書榻敎曰政官牌招開政又下敎曰注書出去政官牌去來各別催促可也命退諸臣以次退出
정조 23년
己未七月初八日辰時上御重熙堂承文院公事堂上入侍時右副承旨徐英輔假注書呂東植記注官金景煥承膺祚承文院提調李晩秀以次進伏訖上覽承文院草記訖敎曰咨文之初次撰進乃大提學所當則今此草記之論勘公事提調者何也此委折問于該院可也賤臣承命出傳仍命退諸臣以次退出
정조 23년
己未七月初八日未時上御重熙堂右承旨入侍時右承旨洪義浩假注書呂東植記注官金景煥承膺祚以次進伏訖上命書傳敎曰寧邊府使之代今日政差出待下批當日下送仍敎曰望筒斯速持入賤臣承命出持入上點下訖命書傳敎曰寧邊府使申大偀除朝辭直至關西地方從便交龜前任黃海水使時所佩密符下去標信宣傳官處齎傳事下諭時水使如未下去印信兵符與齎來密符同爲準受留營待新水使傳授後密符齎來事分付宣傳官處仍命招入宣傳官親受密符命義浩頒符賤臣謹書密符冊如例訖義浩曰平山府使留待事命下而今已日晩何以爲之乎上曰欲爲召見而日熱未果下去後各別勉爲之毋若前倅之爲而如或不善則當嚴處之意嚴飭以送可也命退承史以次退出
정조 23년
行都承旨李冕膺坐行左承旨姜彝正未肅拜右承旨洪義浩坐左副承旨兪漢寧坐右副承旨徐英輔坐直同副承旨金羲淳坐直注書柳台佐仕一員未差假注書呂東植仕直事變假注書李敦德仕
정조 23년
洪義浩啓曰行大司憲宋煥箕掌令李益恢洪彦燮持乎李廷璞尹行逵在外執義尹羽烈未肅拜監察茶時之意敢啓傳曰知道
정조 23년
以考覈承旨望筒傳于李冕膺曰嫌不進及年限已過承旨許遞前望單子入之
정조 23년
承旨前望單子入之姜彝正金羲淳落點
정조 23년
洪義浩啓曰持平尹行逵下諭後過限不上來依定式遞差傳旨及禁推傳旨捧入之意敢啓傳曰知道
정조 23년
以咸增文囚單子判付內分揀爲良如敎
정조 23년
以尹行逵囚單子判付內分揀放送爲良如敎
정조 23년
洪義浩以義禁府言啓曰時囚罪人李魯春李烷李爲彬權琇等依下敎保放之意敢啓傳曰知道
정조 23년
己未七月初九日卯時上御重熙堂都承旨入侍時行都承旨李冕膺假注書呂東植記注官金景煥承膺祚以次進伏訖上曰右承旨入侍出傳敎賤臣承命出傳右承旨洪義浩進伏上曰時囚錄入賤臣承命出持入進伏義浩覽奏曰時囚皆保放而在囚者李烷李魯春權琇李爲彬咸增文矣上曰李魯春外皆保放而咸增文則分揀事分付也命書榻敎曰史官一員待命騎馬一匹立之敎曰兼春秋馳詣獻陵享事凡節詳細摘奸而亦須各別檢飭待享事禮成後復命日熱如此駿奔之班易於失儀尤爲嚴飭之意諭於獻官也膺祚承命先退記注官金錫泰進伏命書榻敎曰新除授承旨待下批牌招命退承史以次退出
정조 23년
行都承旨李冕膺坐直左承旨洪義浩坐直右承旨鄭尙愚坐左副承旨兪漢寧坐右副承旨徐英輔坐同副承旨金羲淳坐注書柳台佐仕一員未差假注書呂東植仕直事變假注書安益謙仕
정조 23년
藥房都提調李時秀左副承旨兪漢寧啓曰庚炎轉甚伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道元子宮藥房口傳問安答曰知悉
정조 23년
兪漢寧啓曰行大司憲宋煥箕掌令李益恢洪彦燮持平李廷璞在外執義尹羽烈未肅拜持平一員未差監察茶時之意敢啓傳曰知道
정조 23년
李冕膺啓曰行左承旨姜彝正今日不爲仕進卽爲牌招何如傳曰許遞前望單子入之待下批牌招察任
정조 23년
徐英輔啓曰備邊司郞廳來言今日賓廳日次而國忌正日相値不得來會云矣敢啓傳曰仍爲來會
정조 23년
傳于兪漢寧曰左副承旨與回還三使臣入侍
정조 23년
傳于金羲淳曰同副承旨入侍
정조 23년
李冕膺啓曰臣冕膺依定式進詣香室奉審香祝樻祝板袱子則精潔之意敢啓傳曰知道
정조 23년
洪義浩啓曰明日拜表兩司當爲進參除在外外未肅拜人員竝待開門牌招何如傳曰允
정조 23년
金羲淳以內醫院都提調意啓曰提調李得臣副提調姜彝正謂有身病今日問安竝不進參卽爲牌招何如傳曰允
정조 23년
吏曹口傳政事兵曹正郞權文度禮曹正郞權行彦相換兵曹佐郞姜俊欽監察韓羲運相換
정조 23년
李孰德汰去代以安益謙爲事變假注書
정조 23년
兵曹以李得濟爲訓鍊中軍
정조 23년
兵曹口傳政事大護軍李得臣
정조 23년
兵曹吳毅常爲禁衛中軍尹得逵爲御營中軍
정조 23년
金羲淳以禮曹言啓曰太廟秋展謁取稟草記傳曰廟定北階修改之役當於土旺節後爲之適値秋謁之月展謁後仍視始役以此知悉而立秋後擇吉可也事命下矣展謁吉日令日官池景喆推擇則今七月十二日十五日十七日二十四日二十七日二十九日俱吉云以何日定行乎敢稟傳曰秋展謁以十二日爲之北階修改之役亦於當日始役可也
정조 23년
李冕膺以吏曹言啓曰今此宗廟修改告由祭獻官預差前承旨洪聖淵塡差而時無職名令該曹口傳付軍職何如傳曰允
정조 23년
兵曹口傳政事護軍洪聖淵
정조 23년
徐英輔以都摠府言啓曰今十二日太廟秋展謁時侍衛寶劍守宮不可不備員而副摠管李集斗朴載淳未肅拜李章漢有身病二員未差將不得備員令政院稟旨變通仍令該曹卽爲口傳差出待下批牌招察任以爲備員侍衛之地何如傳曰允竝許遞可也
정조 23년
兵曹口傳政事以金履翼洪聖淵宋銓鄭東愼李得濟爲副摠管
정조 23년
徐英輔以兵曹言啓曰今七月十二日大駕詣宗廟展謁時何營軍兵隨駕何營軍兵留陣禁軍及馬步軍以幾番幾哨磨鍊而禁衛鄕軍則停番矣餘軍留營何以爲之乎敢稟傳曰訓局步軍十哨馬軍三哨爲先後廂禁軍三番隨駕御營廳留陣而其餘留營置之今番展謁時兼行修改日氣淸明然後可以始役軍兵聚待知此爲之事分付隨駕營門可也
정조 23년
以戶曹坐不坐單子傳于徐英輔曰參則未差之代令該曹口傳差出
정조 23년
吏曹口傳政事以李義弼爲戶曹參判
정조 23년
金羲淳以禮曹言啓曰景慕宮秋展謁取稟草記傳曰廟庭北階修改之役亦依太廟例土旺節後擧行展謁日視始役待立秋擇吉而與廟謁各日推擇以此知悉可也事命下矣展謁吉日令日官池景喆推擇則今七月十二日十五日十七日二十四日二十七日二十九日俱吉云以何日定行乎敢稟傳曰太廟展謁後更爲擇吉取稟可也
정조 23년
李冕膺以義政府左右相意啓曰今日宣勅時宣勅官不卽待令以致擧行之遲滯當該官員令該府拿問處之何如傳曰允
정조 23년
金羲淳以宗廟署都提調意啓曰守僕金尙禮永勿復屬除名代加出守僕金命吉差定之意敢啓傳曰知道
정조 23년
洪義浩以義禁府言啓曰江原道伊川府徒二年半定配罪人徐有秉放送後分揀事承傳啓下矣徐有秉放送事分付該道道臣之意敢啓傳曰知道
정조 23년
己未七月初十日卯時上御誠正閣藥房入診入侍時藥房都提調李時秀副提調兪漢寧記事官柳台佐記注官金景煥檢校直閣金近淳醫官柳光翼金孝儉李光培李周憲朴春源李惟鑑玄必采吳天根以次進伏訖時秀曰近日朝氣稍勝午熱猶甚聖體若何上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣時秀曰中宮殿氣候何如上曰一樣矣時秀曰元子宮氣候何如上曰好在矣時秀曰醫官使之入診何如上曰姑置之上曰都承旨右承旨入侍行都承旨李冕膺右承旨洪義浩進伏時秀曰西北兩營八月令査果依例封進事行會何如上曰依例爲之可也仍命冕膺書禮曹宗廟景慕宮秋展謁擇日草記批答時秀曰十二日卽再明日也日熱如此姑待涼生後展謁恐似爲好矣上曰一日爲急何可待涼生耶時秀曰七月尙多餘日而必欲冒熱動駕下情不勝悶迫矣冕膺曰十三日爲末伏末伏後退行恐似未晩矣上曰憧憧一念不敢暫弛必也從速展謁後予心庶幾少安矣時秀曰前後殿行禮勞動不少稍待末伏後亦必有吉日成命未下之前卽令差退臣等區區之望也上曰何可如此乎此草記批答注書卽爲出給可也上曰提調何不入來時秀曰非但實病繡啓後必欲一伸廉隅矣上命義浩書傳敎曰今聞大臣言向來繡啓以後欲爲一伸廉隅云情勢似然判尹李得臣許遞診筵提調不可不備員令該曹口傳付軍職更卽牌招命退諸臣以次退出
정조 23년
己未七月初十日辰時上御誠正閣右副承旨與回還三使臣入侍時左副承旨兪漢寧假注書呂東植記注官金景煥承膺祚回還冬至正使具敏和副使金履翼書狀官曺錫中以次進伏訖上曰如此暑節無事行役甚可幸也三使臣竝無恙往返乎敏和曰好爲往來矣上曰卿等則早來云然否敏和曰臣等則雞鳴時到弘濟院而百官未及成班以致晩時矣上曰百官何爲晩到也承旨果聞知乎漢寧曰未及聞知矣上曰注書出去承旨中或有問知於大臣者使之入侍賤臣承命出傳回奏曰諸承旨無聞知者而大臣方在兵曹云故往問知來後當入侍云矣上曰卿等善爲周旋預送先來泄鬱之際甚覺爽然矣彼中凡節果如何須詳陳也敏和曰臣於十年後重見則彼國凡節多不如前漢人之貧者幾無立錐之地至於樓臺市肆雖極壯麗山川明朗不如我國徒以人巧修飾而皆無天作矣上曰留館爲幾日而亦爲遊觀乎敏和曰留館五十一日而副使則公故外未嘗出館矣履翼曰臣於公故時見之則樓觀之制過爲侈大而方又經營材力將興土木云凡事之夸張太過臣則以爲非好事矣上曰我國之人眼小故然矣蕭何之未央宮必大於此矣上曰新皇帝人甚仁厚云初政果何如履翼曰果爲仁厚而初政別無所聞矣上曰今春勅行多所徵求至於登聞皇帝之境云卿等亦爲詳聞否履翼曰臣等亦爲聞知矣副勅持去之物果爲夥然以至登徹之境而如干卜物留置中路私請於譯官輩要令輸給於皇曆便而切勿令人知之云矣命首譯入侍景煥承命出傳與譯官金在和偕入進伏敎曰勅使卜物何以則爲好耶爾其詳陳也在和曰臣於中路亦與上副使屢次商議而未得方便之道矣此蓋輸給之際若或現發則渠必怒之慮其現發而不爲輸給亦必怒之以此以彼俱爲難便矣錫中曰上勅則初無干涉而皆是恒傑之所爲也故恒傑之意則竝與上勅不欲令知之而以大體言之旣欲給之則事當光明做去渠輩有何可畏之端而以暗投之乎上曰所奏是矣大抵此事雖非朝廷所知而渠旣認作渠物則無論事勢之如何在我道理只當輸給而已渠旣有皇曆便持來之請則今番別使入去時仍爲輸給亦似無妨書狀出見大臣詳細問議而皇曆便及別使間何時輸給爲好耶此一款議定義回奏可也錫中先退義浩進伏奏曰大臣則張炬出城百官亦皆早會而迎勅之際周旋稍久自致遲滯以至晩時之境云矣上曰唯仍敎曰右承旨先爲出去大臣如未出去則當行次對仍令詣閤諸宰則雖不備員若滿三人則例當爲之矣義浩先退仍命退諸臣以次退出
정조 23년
己未七月初十日未時上御重熙堂左承旨同副承旨入侍時左承旨洪義浩同副承旨金羲淳假注書呂東植記注官金景煥記事官金珍恪以次進伏訖上曰俄者筵話關係甚重須善爲構成毋致錯誤之地可也上曰大臣已爲出去乎義浩曰未及出去矣上曰勅使卜物所錄數爻甚爲夥然矣左承旨持此所錄往示大臣俾陳所見以文字錄入也義浩承命出去上曰宗廟修改告由祭祝文如已正書持入可也賤臣承命出擎入進伏羲淳讀奏曰於穆廟苑砌級有缺祗告繕修趁此秋謁上命書曰北砌將修乃諏吉日虔伸告儀趁此展謁仍敎曰此祝文令注書奉詣香室與入直官面看傳授使之更書正本而此原本卽爲洗草之意亦爲分付也賤臣承命擎出義浩持入大臣所錄文字進伏命入之覽訖敎曰館伴許更爲送示亦令陳所見錄入可也義浩承命出去命書傳敎曰承旨房仍都承旨爲禮房命書榻敎曰右承旨鄭尙愚違牌傳旨勿施仍命退承史以次退出
정조 23년
行都承旨李冕膺坐左承旨洪義浩坐右承旨鄭尙愚坐直左副承旨兪漢寧坐右副承旨徐英輔坐直同副承旨金羲淳病注書柳台佐仕一員未差假注書呂東植仕直事變段注書安益謙仕
정조 23년
李冕膺啓曰來十六日漢學文臣殿講日次矣敢稟傳曰待涼生更稟
정조 23년
鄭尙愚啓曰行大司憲宋煥箕掌令李益恢洪彦燮持平李廷璞在外執義尹羽烈牌不進持平一員未差監察茶時之意敢啓傳曰知道
정조 23년
傳于金羲淳曰使臣留待
정조 23년
徐英輔啓曰漢城左尹李漢豐以城隍發告祭獻官今方受香出去矣所受御營大將命召來請還納將兵之任不可一刻無摠察之人何以爲之敢稟傳曰仍佩往來禁將兼察牌招聽傳敎
정조 23년
傳于金羲淳曰諸承旨持公事入待
정조 23년
傳于李冕膺曰禮房承旨馳詣宗廟奉審摘奸以來
정조 23년
鄭尙愚啓曰今日拜表時兩司無進參之員憲府有監察代行矣雖無諫院依例仍爲行禮之意敢啓傳曰知道
정조 23년
傳于李冕膺曰吏曹判書牌招行公
정조 23년
徐英輔以備邊司右議政意啓曰今日慕華館査對時六曹堂上當爲備員而刑曹無進參之員令政院稟旨牌招何如傳曰允
정조 23년
以行刑曹判書李祖源牌不進推考傳旨傳于鄭尙愚曰更爲牌招
정조 23년
傳于李冕膺曰明日出宮門路以協陽門爲之
정조 23년
李冕膺啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰同副承旨進去
정조 23년
以平安監司韓用龜狀啓陽德縣監南漢喆到任事傳于徐英輔曰觀於筵席擧措可知其憒憒而相換亦因特敎則何敢逗留赴任乎然而或能善治則足可續罪更觀治蹟與蘇弊與否狀聞事回諭
정조 23년
金羲淳以吏曹言啓曰今日本曹開拆坐起時考見京畿褒貶啓本則南陽府使金守基以浮謗姑略爲目安城郡守金相儼以勖哉剛克爲目則俱宜置中考而置諸上考殊無嚴明殿最之意該道道臣推考警責南陽府使金守基罷黜安城郡守金相儼中考施行何如傳曰允其代口傳差出可也
정조 23년
吏曹口傳政事以李晢爲南陽府使
정조 23년
徐英輔以都摠府言啓曰今日入直內三廳武兼禁軍及軍兵等當爲中日習射而拜表相値不得爲之之意敢啓傳曰知道
정조 23년
徐英輔以兵曹言啓曰今七月十一日武臣賓廳武經講書日次而拜表相値不得爲之之意敢啓傳曰知道
정조 23년
右議政李時秀箚曰伏以臣昨登前席以太廟秋展謁退期事有所仰陳未蒙兪音不敢屢瀆達宵悶迫惟我殿下一念羹墻對越陟降時節展禮必敬必誠凡在臣隣莫不欽仰而今年暑熱挽近所罕三庚在卽畏日益熾閭巷匹庶皆自節愼此時冒炎移蹕勞動玉趾萬萬非大聖人保嗇之宜以殿下先意順志之孝豈不仰體我殿宮之念耶吉辰諏涓自有處暑後多日殿階修改尤合生涼時始役夜來暑氣比昨倍甚區區下情益不勝憂慮略陳短箚仰瀆崇聽伏乞亟寢成命更觀日候擇吉行禮以答輿情千萬顒祝之至取進止答曰省箚具悉卿懇秋謁後欲視階砌修改之役日熱雖如此豈可退行乎今日有雨意若得一霔在穡事必有添潤之益其幸當如何然則始役當待晴行禮亦當觀此進退仍傳曰此批答遣史官傳諭
정조 23년
慶尙監司申耆疏曰伏以臣之受命踰嶺居然七朔于玆矣辭陛之初事會倉卒未敢一言控籲莅任以後職掌棼繁自知萬不堪承日夕憂悚如集于木臣姿本鹵劣性不敏悟雖在强壯之年決不可擬議於剸煩理劇見今齒迫六旬身嬰二豎衰症迭發善忘先之非不欲每懷靡及到底强策而細大緩急事事顚錯點檢猷爲無往非罪縱賴我殿下終始庇覆之澤幸免大何式至今日而慙懼之私寤寐如結筋力於奔走以報答洪造之萬一者卽臣區區至願而疾病之來初計已左每一循省悲歎徒切況玆所叨幅員之廣簿牒之多實爲八路之最近又饑荒荐經公私俱弊苟非才識威望超出等輩則顧無以宣布聖化憚壓守宰也明矣臣是倥侗一措大而受此七十觀察之責不自揣量若固有之則果何益於僬僥之擧重矇瞍之察物乎賑事纔畢麥不甚歉雨澤稍宜秧未愆期正擬迨今無事之時悉暴不稱之實而銜恩畏義尙稽時日此際以軍威前縣監具得魯等第居下事啓本開拆之後嚴敎誕降誨責兼摯伏地惶恧莫省容措恩謫係是重典貶目在所另愼而臣之愚蒙徒知該倅之所失不細罔念外補之事體有異無少斟量遽置下考似此循例易解之事反歸昏聵不察之科尤爲臣溺職之一端殿最何等嚴重而一有失格其罪不輕豈敢以越俸薄譴認作旣勘不思所以自引之道哉玆敢略暴郵訟之忱仰瀆崇嚴之聽伏乞聖明俯垂鑑諒亟賜鐫削仍治臣不能審察之罪以重公式以安私分不勝幸甚臣無任云云答曰省疏具悉卿其勿辭察任
정조 23년
己未七月十一日辰時上御誠正閣諸承旨持公事入侍時行都承旨李冕膺左承旨洪義浩右承旨鄭尙愚左副承旨兪漢寧右副承旨徐英輔記事官柳台佐假注書呂東植記注官金景煥承膺祚檢校待敎李存秀以次進伏訖上曰禮房已爲傳香乎冕膺曰未及爲之矣上曰出去傳香仍詣奉審可也冕膺曰城隍發告祭傳香亦當爲之而昨日伴直承旨乃推考房也何以爲之乎上曰戶刑換房出傳敎冕膺先退上曰拜表進去承旨先爲退去班儀各別檢飭分付兵曹盡爲整齊然後當爲拜表而日熱如此卽速擧行好矣近聞殿庭亦有扶掖者云是豈成說今番俾勿如是也尙愚英輔先退上曰使臣入侍出榻敎台佐承命出傳與謝恩正使趙尙鎭書狀官韓致應偕入進伏漢寧讀奏平安監司韓用龜狀啓陽德縣監南漢喆到任事上曰各房公事皆入之敎曰寧邊新倅已於初四日到任而灣尹之尙今無消息何也漢寧曰聞駐安州方呈辭狀云矣上曰行止去就任意占便此何道理若終不赴任則當嚴處之意使臣歷言而此灣尹在前則略有治績矣寧邊時則亦不如初云若於到任後又或不善爲之則當以流三千里樣送置殘鎭此意一體諭之可也尙鎭曰臣亦聞之而以私書勸之赴任矣敎尙鎭曰卿之病情予亦知之而人乏可合不得不出送如此暑節何以行役尙鎭曰狗馬之疾雖曰難强王靈所曁庶幾藉是而行矣上曰何當渡江而幾日抵北京尙鎭曰今月卄七日尙抵義州而若留若干日則渡江日字未能所知北京則限來晦間入抵矣上曰勅使留卜事甚爲難處卿亦聞知乎尙鎭曰臣亦略聞而恒傑旣已被罪之後亦難遽然輸給矣上曰此非朝廷之所知而已作渠輩口吻中物給與不給俱爲難便而若欲輸給則皇曆便與今番別使間未知何時入送爲好故昨以此事議于廟堂則僉議不一而館伴之言甚好從當更量處之卿等入去後令譯官輩善爲說辭以使臣亦不知之意言於彼輩之地好矣上曰大抵明正學之方莫如尊信朱子故予之苦心積工專在朱書欲就諸書中廣加蒐輯成出大一統文字大全語類諸書外必多可觀篇秩而我國則書籍鮮少有難博求若於中華都會處必有可得之路卿於入去後須多般訪覓必爲購求以來好矣至若雜冊去來禁斷之責專在書狀而人或謂經傳持來無傷也云然經書鄕本亦非不好則必求唐本者以其輕捷也故欲爲臥看而然也何嘗有助於讀書爲學之道乎上曰拜表雖値日熱而渡江時似必生涼十月內可以回還耶尙鎭曰回還則似在十晦至初之間矣上曰今番先來亦須豫送好矣仍敎曰先爲退出須與書狀好爲行役也命各給藥物尙鎭致應先退上曰書狀是西平之後而韓光植之姪耶義浩曰然矣命書右相疏批敎曰入侍注書以本草往傳也台佐承命擎出上曰吏判已爲入來乎義浩曰昨已分付而姑未及入來矣上曰今日參班擧案捧入爲可而刑判雖曰年老六曹長官不可不備員而明日又當動駕必令參班可也命退諸臣以次退出
정조 23년
行都承旨李冕膺坐左承旨洪義浩坐直右承旨鄭尙愚坐直左副承旨兪漢寧坐右副承旨徐英輔坐同副承旨金羲淳坐注書柳台佐仕一員未差假注書呂東植仕直事變假注書安益謙仕
정조 23년
大駕詣宗廟入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 23년
鄭尙愚啓曰行大司憲宋煥箕掌令李益恢洪彦燮持平李廷璞在外執義尹羽烈傳旨未下持平一員未差監察茶時之意敢啓傳曰知道
정조 23년
徐英輔啓曰司僕內乘來言捲簾取稟傳曰捲三面
정조 23년
金羲淳啓曰臣王大妃殿惠慶宮問安進去下直之意敢啓傳曰知道
정조 23년
以李敬魯囚單子傳于鄭尙愚曰保放
정조 23년
徐英輔以訓鍊都監言啓曰本局局別將金珠淵身病甚重勢難察任改差何如傳曰允
정조 23년
己未七月十二日辰時上詣宗廟秋展謁擧動入侍時行都承旨李冕膺左承旨洪義浩右承旨鄭尙愚左副承旨兪漢寧右副承旨徐英輔同副承旨金羲淳記事官柳台佐假注書呂東植記注官金景煥承膺祚直提學李晩秀檢校直閣金近淳檢校待敎李存秀以次侍立訖時至通禮跪啓外辦上具翼善冠衮龍袍乘輿出宣化門協陽門通禮跪啓請降輿上降輿乘輦藥房都提調李時秀進奏曰朝候尙熱雨意未解侵早勞動聖體候若何上曰一樣矣今日展謁兼看始役故雖有雨意亦難退定矣仍進發諸臣及侍衛以次隨駕大駕出肅章門進善門敦化門駐輦通禮跪啓請進發大駕進發侍衛諸臣及百官以次隨駕大駕由芭子橋入宗廟洞口至降輦所通禮跪啓請降輦上降輦乘輿由東夾門入冕膺曰今此通禮前導之班假通禮一員無端隨入事體所在萬萬未安當該假通禮所當重勘而本院請推之外無他可施之罰何以爲之乎上曰推考可也出擧條冕膺曰通禮塡差所當愼擇而不善擧行有此做錯當該差出之銓堂不可無警推考何如上曰依爲之出擧條敎曰百官行禮後先詣永寧殿門外可也台佐承命出傳上至齋殿門外降輿所通禮跪啓請降輿上降輿入御齋殿少頃通禮跪啓外辦上改具冕服以出至東神門外通禮跪啓請執圭冕膺跪進圭上執圭由正門入詣板位西向立引儀唱四拜上行禮訖仍由東階入殿內詣第一室奉審如儀次詣各室奉審如儀訖還出殿門外敎曰始役時則設遮帳於東西階俾無役人攔入之患可也仍詣北階親審役處命本署都提調及戶禮工判入來台佐承命出傳左議政李秉模戶曹判書趙鎭寬工曹判書黃昇源禮曹判書徐龍輔入來侍立秉模曰雨意稍解而日候尙熱勞動旣多聖體候若何上曰一樣矣命入役人命戶曹郞廳入來台佐承命出傳戶曹正郞李良會進前上曰石材備置者爲幾何良會曰舊石二十餘箇新石五十餘箇矣上曰修改須用舊石而不足然後始用新石好矣上周覽階砌訖秉模曰西邊墻垣有雨水滲漏處亦爲修改恐好矣上曰從便爲之也仍由西神門詣永寧殿東神門外敎曰百官則行禮後出就班次之意分付也賤臣承命出傳上由正門入詣板位行四拜禮訖由東階入殿內諸大室奉審次詣西夾室次詣東夾室奉審如儀訖還出東神門入宗廟西神門敎曰布帳嚴防勿致攔入而切勿喧譁之意廟司許嚴飭也義浩承命分付又詣北階親審始役命廟司進前直長黃仁紀進前敎曰簷端之瓦間有參差須從便擧行俾爲整齊之地而亦勿紛雜諠譁好矣先朝嘗以陵寢有頉處令陵官從便修改之意有所下敎須依此例擧行爲可而修改處所及年條詳爲載錄以備後考之地可也仁紀曰自前例入於謄錄矣敎秉模曰旣看始役今當還宮卿與諸堂留看訖役凡節各別嚴飭而雖稍緩工役務爲精緻之地好矣仍出東神門通禮跪啓請釋圭上釋圭冕膺跪受圭上還御齋殿少頃通禮跪啓外辦上改具翼善冠衮龍袍出齋殿門敎尙愚曰承旨仍留董飭待下敎復命可也通禮跪啓請乘輿上乘輿出東夾門至降輿所通禮跪啓請降輿上降輿乘輦時驟雨始灑上曰侍衛軍兵雨具出駕前下敎仍進發出洞口由梨峴至弘化門外命下標信解嚴入弘化門明政門永淸門交泰門還內諸臣以次退出
정조 23년
行都承旨李冕膺坐直左承旨洪義浩坐右承旨鄭尙愚修改進左副承旨兪漢寧坐右副承旨徐英輔坐同副承旨金羲淳坐直注書柳台佐仕直一員未差假注書呂東植仕事變假注書安益謙仕
정조 23년
徐英輔啓曰來十八日專經武臣殿講日次矣敢稟傳曰涼生後更稟可也
정조 23년
洪義浩啓曰行大司憲宋煥箕掌令李益恢洪彦燮持平李廷璞在外執義尹羽烈傳旨未下持平一員未差監察茶時之意敢啓傳曰知道
정조 23년
以黃海監司曺允大狀啓薦新蓮實限內不得封進惶恐待罪事傳于李冕膺曰勿待罪事回諭
정조 23년
以平安監司韓用龜狀啓平壤府民家一百七十五戶被燒事傳于洪義浩曰西路使行交織於道路民必不病猶困況於瘡痍未蘇罷羸頓踣之中又被鬱攸柝居之苦言念民情不能成眠所當下送宣傳官考察結構庇身之狀兼施恤典而或反爲弊姑止之卽令廟堂關飭道伯招致燒戶民人於通衢曉諭奠居之意其中貧殘者特蠲公私之役新舊之還其外分等還與役間量除待其畢奠接具由狀聞而出補古城鎭將者時帶兼史晦前一一巡視上來登筵詳奏後還任事亦卽下諭
정조 23년
李冕膺以觀象監一二提調意啓曰諏吉官池景喆渠之所任乃是選擇日字而不能專心致志另加謹愼莫重涓吉之際多有不審之事極爲可駭不可無懲令攸司從重科罪何如傳曰昨雨今晴此輩何敢知之而今日則今年三百六十日中大吉日也擇日草記中公然拔之若或致意豈如此乎旣不及池百源又不若池日賓者萬萬駭然所當嚴處而甘霈則甘霈還出洞口之前幸免沾濕而工役亦因甘霈退行於應爲之吉日此或一分可恕爲先自本監各別勘治此後嚴飭使之銘心擧行可也
정조 23년
己未七月十三日卯時上御誠正閣諸承旨持公事入侍時行都承旨李冕膺左承旨洪義浩左副承旨兪漢寧右副承旨徐英輔同副承旨金羲淳記事官柳台佐假注書呂東植記注官金景煥承膺祚檢校待敎李存秀以次進伏訖上曰兵曹郞廳如已來待入侍可也台佐承命出傳與兵曹正郞朴鍾淳偕入進伏上曰禁喧果爲各別擧行而亦無紛雜之患耶鍾淳曰果爲各別嚴禁而無喧雜之弊矣上曰東神門看守之節亦果何以爲之耶鍾淳曰排立近仗軍士於門前而臣則在門外檢飭矣上曰方席不爲入之乎鍾淳曰方席則無敢持入而排席亦不許入矣上曰此則過矣排席卽諸堂之所不可無者而況於大臣乎有損體貌可謂做錯而昨日事亦可謂不善擧行矣退出善爲之也鍾淳先退冕膺曰昨日見之則禁喧善爲之矣上曰近來騎郞皆不如諸承宣之爲此職時而大抵非獨其人地處亦不可不擇矣命奏公事冕膺讀奏水原留守徐有隣狀啓頒敎文祗受事廣州留守金思穆狀啓頒敎文祗受事江華留守洪明浩狀啓頒敎文祗受事開城留守金勉柱狀啓頒敎文祗受事東萊府使金觀柱狀啓倭大船入歸事京畿監司徐鼎修狀啓雨澤事水原留守徐有隣狀啓雨澤事開城留守金勉柱狀啓雨澤事全羅監司趙宗鉉狀啓農形事廣州留守金思穆狀啓農形事咸鏡監司具㢞狀啓會寧崔召史往于田野採菜之際同里居金永中欲爲强奸而矢死不聽經至被刃致死事關冤鬱摠褒一款令該曹稟旨分付事京畿監司徐鼎修伏啓雨澤事咸鏡監司具㢞狀啓農形事濟州防禦使曺命楫狀啓農形事義浩讀奏全羅監司趙宗鉉啓本咸悅縣反庫事冕膺讀奏全羅監司趙宗鉉狀啓扶安縣監趙萬元到任事黃海監司曺允大狀啓長連縣監洪後榮到任事英輔讀奏黃海監司曺允大狀啓拯活人命人褒賞事令該曹稟處事黃海兵使鄭學耕狀啓捉虎申飭事平安兵使李儒敬狀啓古城僉使徐有聞到任事黃海監司曺允大啓本罪人金國用文化縣到配事黃海監司曺允大啓本定配罪人黃得成放送事分書判付訖漢寧曰工房無公事矣仍先退命書傳敎曰戶刑換房命奏公事房先退冕膺等退出上曰都承旨之儀標甚好昨於着朝服時見之則肩背聳直而體樣若瘦鶴必將大做矣義浩曰果然矣仍命退諸臣以次退出
정조 23년
己未七月十三日辰時上御重熙堂右副承旨入侍時右副承旨徐英輔假注書呂東植記注官金景煥承膺祚以次進伏訖上曰宗廟西邊墻垣雨水滲漏處修改事從便擧行之意令該房書報於修改進去承旨可也賤臣承命出傳命退承史以次退出
정조 23년
行都承旨李冕膺坐左承旨洪義浩坐右承旨鄭尙愚坐左副承旨兪漢寧坐直右副承旨徐英輔坐同副承旨金羲淳坐直注書柳台佐仕一員未差假注書呂東植仕直事變假注書安益謙仕
정조 23년
金羲淳啓曰宗廟望祭獻官以李集斗塡差啓下而自該曹不卽知委以致未及淸齋有此臨時改付標之擧事體所在萬萬未安當該差祭堂上推考警責何如傳曰允
정조 23년
徐英輔啓曰漢城左尹李漢豐以厲祭獻官今方受香出去矣兼帶御營大將命召來請還納將兵之任不可無一刻摠察之人何以爲之敢稟傳曰仍佩往來摠戎使兼察牌招聽傳敎
정조 23년
傳于金羲淳曰諸承旨持公事入侍
정조 23년
傳于李冕膺曰禮房承旨馳詣宗廟景慕宮奉審摘奸以來
정조 23년
洪義浩啓曰卽者義禁府都事來言保放罪人金載謙査啓啓下當爲還囚稟處而判義禁洪檍身病猝重同義禁李漢豐朴基正差祭只有知義禁趙鎭寬一人不得備員擧行云判義禁洪檍卽爲牌招何如傳曰允
정조 23년
以朴鍾淳囚單子判府內生疎所致分揀放送爲良如敎
정조 23년
傳于洪義浩曰判堂出仕間皆令次堂擧行
정조 23년
兪漢寧以義禁府言啓曰因平安監司韓用龜狀啓刑曹覆啓內碧潼前郡守李宅永今方待命拿囚之意敢啓傳曰知道開坐間保放可也
정조 23년
判義禁洪檍疏曰伏以臣自叨除命屢違勤召義分都虧誅戮猶甘而聖度天大不惟不加之罪每當議讞輒命替行此已格外異數至若俟間行公之敎尤出曲諒之特恩雖於昏涔之中少有省覺之時則輒北望攢手感祝愛欲生之洪私而其奈久病難蘇新症更添多日調將一味沈淹蠢動無路逋慢日積只自伏地俟勘日前特召飭敎屢勤陳籲路阻臣於是忍死擔舁旣開坐而又肅命矣歸卽墮席昏絶幾殊諸症一倍陡劇且値近日敲炎無前泄痢兼發度數無計胸膈痞悶食飮全却奄奄床笫拭巾待盡數日于玆此際回啓有命召牌復臨臣若有一分可强之勢如日前赴坐之時則如臣螻蟻之賤豈敢更以去就二字仰煩酬應之計而欲起還仆跬步之間末由動作慢命之罪固無所逃而致使時急擧行緣臣遲滯此尤臣惶隕震越之一端百爾思量玆敢倩構文字冒萬死疾聲呼籲於天地父母之前伏乞聖慈俯垂矜憐亟許鐫免俾公事無滯殘喘獲保仍治臣瀆擾之罪以肅朝綱以安私分不勝幸甚臣無任云云答曰省疏具悉卿其勿辭調理行公
정조 23년
己未七月十四日卯時上御誠正閣諸承旨持公事入侍時行都承旨李冕膺左承旨洪義浩右承旨鄭尙愚左副承旨兪漢寧右副承旨徐英輔同副承旨金羲淳記事官柳台佐假注書呂東植記注官金景煥承膺祚檢校直閣金近淳以次進伏訖上曰都承旨進去奉審仍看修改處如或有未及修掃處盡爲修掃後復命可也冕膺先退敎尙愚曰宗廟修改之役果善爲擧行而亦無喧雜之患乎尙愚曰果爲各別擧行而無一毫喧雜矣上曰玉堂高宅謙疏中民弊事謄送廟堂使之依筵敎關問本道而該玉堂下去時亦爲言及於道伯事分付後原疏還入也上曰同副亦當爲傳香乎羲淳曰然矣上曰祭物各別精備之意嚴飭獻官而近於位版陪去時獻官親詣神室與否問知以奏可也羲淳先退命奏公事英輔讀奏慶尙監司申耆伏啓安義縣監韓致重到任事尙愚讀奏平安監司韓用龜狀啓平壤府民家燒燼事英輔讀奏江原監司南公轍狀啓農形事江華留守洪明浩狀啓農形事全羅監司趙宗鉉狀啓靈巖等邑軍保米裝發事黃海水使申大偀狀啓叉浦僉使趙元範到防事義浩讀奏黃海監司曺允大啓本罪人李哲行文化縣到配事慶尙監司申耆啓本定配罪人張彦緯等放送事分書判付訖漢寧曰工房無公事矣仍命退諸臣以次退出
정조 23년
己未七月十四日辰時上御重熙堂右承旨入侍時右承旨鄭尙愚假注書呂東植記注官金景煥承膺祚以次進伏訖上曰祭官已爲相換塡差乎知入可也賤臣承命出問回奏曰該吏方往銓堂家未及還來云矣命退承史以次退出
정조 23년
行都承旨李冕膺坐左承旨洪義浩坐直右承旨鄭尙愚坐左副承旨兪漢寧坐直右副承旨徐英輔坐同副承旨金羲淳坐注書柳台佐仕一員未差假注書呂東植仕直事變假注書安益謙仕
정조 23년
傳于李冕膺曰禮房承旨入侍
정조 23년
傳于李冕膺曰昨見祭報府已料其大祝之皆生疎老昏與景慕宮大祝朴崙壽使之換差矣司謁錯傳以典祀官此則雖非該房之罪而今日聞宮闈令等之所告去夜行祭後大祝一人不知去處至第八室納主而幾乎宮闈令之替行聞甚悚然又聞該房査奏之言果然云獻官若能於引出之後各別檢察則敢以不知爲對乎當該獻官朴基正爲先禁推至於大祝等生疎自生疎敬謹自敬謹每事問于守僕豈有此乎廟司李明翼爲先推考當該大祝尹行逵先施不敍之典前此以老昏者無或以大祝差祭飭敎申嚴而竝與柳河源之生疎塡差於莫重處者都是銓官之罪且以獻官履歷之廟宮輕重屢煩下敎則亞銓已行者必差宮享以致將事之生疎以此以彼萬萬駭然當該銓堂爲先罷職下義禁府施以違制之律
정조 23년
以漢城府坐不坐單子傳于鄭尙愚曰懸病堂上許遞與判尹未差之代令該曹口傳差出
정조 23년
徐英輔啓曰御營大將李漢豐時無職名令該曹口傳付軍職何如傳曰允
정조 23년
兵曹口傳政事護軍單李漢豐
정조 23년
李冕膺以禮曹言啓曰景慕宮秋展謁擇日取稟草記傳曰太廟展謁後更爲擇日取稟可也事命下矣展謁吉日令日官池景喆推擇則今七月十五日十七日二十四日二十七日二十九日俱吉云以何日定行乎敢稟傳曰十七日爲之可也
정조 23년
禮曹今七月十七日景慕宮秋展謁日北邊階石頹圮處修改吉日推擇則同日卯時爲吉云以此時擧行而先告事由祭同日曉頭設行何如判付啓依所啓施行爲旀今番段行禮後仍視工役已有下敎於擇日取稟草記諸司監董自當如例而其日旣行展謁則告儀自在其中祭享勿爲別設以此知悉擧行爲良如敎
정조 23년
洪義浩以義禁府言啓曰保放罪人金載謙還囚議處南正和柳河喆崔時淳柳畊李敬魯權琇崔琥彬李爲彬李宅永等還囚捧供以入之意敢啓傳曰知道
정조 23년
禁府啓目鐵山前府使柳畊李敬魯喪人權琇等原情云云問目內辭緣泛稱遲晩柳畊權琇等段所當請刑是白乎矣曾經侍從及宣傳官勿爲請刑載在大典通編議處爲白乎旀李敬魯段刑推得情何如判付啓柳畊段已知邑弊使之遍行繡衣反閱之擧則初與不知而干科有間兺不喩實穀亦與皮穀差異係是已徹之事則容有可恕權琇之不備木麥由於過時與李敬魯竝只公罪區別功義勘放後草記爲良如敎又啓目協律郞李爲彬原情云云傳旨內辭緣泛稱遲晩刑推得情何如判付啓特念特除之意姑不汰去而官非其人他司可堪者令該曹口傳換差爲旀此囚段姑爲放送爲良如敎又啓目安義前僉使崔琥彬原情云云傳旨內辭緣泛稱遲晩刑推得情何如判付啓民勢似然何足責也分揀放送爲良如敎又啓目新寧前縣監南正和原情云云問目內辭緣泛稱遲晩刑推得情何如判付啓繡啓諸條之外刑用笞笞用針可謂妄擧之甚者卽毋論傷人與否年少有前程之人何忽存愛之誡乃爾錢穀區處一款猶屬餘事嚴加照律以聞爲良如敎又啓目平山府使徐潤載原情云云傳旨內辭緣泛稱遲晩所當請刑是白乎矣曾經都摠都事勿爲請刑載在大典通編議處何如判付啓臺啓丁寧則何敢游辭侵逼是旀支勅一款飭禁何等嚴截又何敢稱以邑例當嚴刑得情爲先嚴囚分付道臣其矣犯科諸條一一除尋常詳覈狀聞後追條論理議處爲良如敎又啓目粘連向前金載謙亦今以道査觀之故監司沈晉賢之喪出本縣也卽定監色使之護喪是如吏鄕之招旣如此則雖與全不顧恤有間是白乎乃傳訃則只送雇人柩材則遠求家莊以致殯斂之過涉一望難免稽忽之歸有傷匍匐之義揆以道理極爲可駭以此照律何如判付啓不殯不斂過涉一望云乎則這非不顧恤而何回啓措語太不欠明白殊非法府獻讞之禮卿等推考爲去乎金載謙段放竄荒惡地仍施禁錮之律俾知敦風俗爲不忍之政爲良如敎又啓目萬頃前縣令柳河喆喪人崔時淳等原情云云柳河喆段問目內辭緣泛稱遲晩刑推得情爲白乎旀崔時淳段問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓竝只議處仍爲照律爲良如敎又啓目碧潼前郡守李宅永原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓此囚段似非當該放送同甲寅郡守使之指名報來後照法勘處爲良如敎
정조 23년
吏曹口傳政事以李秉鼎爲漢城判尹金履翼爲左尹掌樂主簿李爲彬敦寧主簿洪赫相換
정조 23년
李冕膺以景慕宮都提調意啓曰太常所進生梨今方薦新於本宮而宮苑生梨本無結實莫重薦新無以擧行不勝惶恐之意敢啓傳曰知道
정조 23년
徐英輔以兵曹言啓曰卽接南所衛將安致宅牒報則丹鳳門內槐木一株因風顚仆云待開門令該所依例斫去之意敢啓傳曰知道
정조 23년
徐英輔以備邊司言啓曰卽見忠淸監司李泰永報本司辭緣則枚擧洪州牧使牒呈以爲合德蓮堤自是屢千石蒙利之處去乙酉秋堤內疏濬時調發附近德山等十二邑民八千六百名竝與本州民三千三十名合力完役去戊戌年堤岸潰缺二處修築時德山等三邑民三千五百名與本州民四千五百五十三名竝力畢役壬子年潰缺三處修築時又動德山等三邑民五千五百名及本州民三千名同爲完築而疏濬年久湮塞日甚姑依戊戌壬子兩年例只就附近蒙利邑以天安德山沔川三邑從略分排與本州民趁農歇先從最急處修築其餘則更待明年另加疏濬云矣本堤以蒙利最多之地其所修築不容少忽而所謂修築之有效無效專係名實之副不副徒有其名則雖發十二邑民丁難期遠效苟有其實則雖用附近數三邑役夫亦當責效依所報就附近蒙利邑天安德山沔川三邑民從略分排與本州民趁農歇修築之意分付如或不善經紀空費民力則不待按廉之考察有效無效自可立判於明年時牧使焉逭其責以此意竝爲嚴飭何如傳曰允
정조 23년
徐英輔以備邊司言啓曰頃以忠淸水營採鰒軍棍斃委折更査報來之意行會矣卽見監司李泰永報本司辭緣則以爲應問各人親執盤問刑訊窮覈則昨年二月外煙島頭民金卜乭來納進上生鰒腐傷不堪用俾爲改備則同月二十日所納又復如前苟充故該裨果爲決棍五度致死在於五十日後而該裨鄭演之用棍前以爲帥臣分付今則曰分付則不過警覺而施棍則渠所自用箇箇自服參證同然憑藉將令法外用棍大闕紀律卜乭被罪雖云棍不過五死在日久傷痕未完死時猶著則屍親之謂有悲冤勢所必至鄭演則爲先嚴刑仍囚營獄採鰒軍則卜乭外無一民被棍之事而至於犯松罪人之用棍旣是法典所許且因主將有故承令替行自是前例云則容有可議之端而査體至嚴諸裨不敢遽放姑爲拘囚以該帥臣言之常時旣不能檢飭幕屬莫重進上始也看品而從中點退終焉施罰而自下橫濫致有島民之呼冤其所負犯固難容貸至於犯松用棍雖曰在法當施而惟意援例屢次替行亦極駭然行査修報何等嚴重而乃敢循私周遮竟以分付二字自當說去者難免不以實之罪前此査報時該裨在京未及捉來故只憑帥臣之枚報屍親之納供不能摘發其自下用棍之狀遽然論報不勝惶恐云矣無論藩閫稍欲守法者雖有替棍之事使中軍虞候擧行未嘗屬之裨將者蓋慮有此等之弊而在法無所據也今以所報觀之則棍數之多少日限之久近姑捨是以裨擅棍無所逃於更査之下該水使之縱裨用棍罪已難貰初欲自當而彌縫末乃事實之畢露可謂兩罪俱發至於犯松者之屢次替棍亦可見昏不事事一任裨屬之狀該水使具明遠令該府拿問嚴勘所謂鄭姓該裨令道臣加刑照律其他諸裨不必滯囚一竝放送雖以道臣言之莫重査事初旣不審致煩更査事體所在萬萬未安爲先從重推考何如傳曰允觀此更査然則初査別無泛忽之可言道臣勿推而帥臣則無論事實之何如若能隨事守法豈有褊裨法外之棍乎罷職所謂鄭哥裨使之道臣懲放可也
정조 23년
徐英輔以備邊司言啓曰卽見摠戎使李邦一水原留守徐有隣廣州留守金思穆江華留守洪明浩京畿水使柳孝源永宗防禦使李周爀平安監司韓用龜兵使李儒敬黃海兵使鄭學畊江原監司南公轍統制使任嵂慶尙左兵使李普漢右兵使李柏然忠淸兵使鄭忠達全羅兵使沈鑏南兵使崔景岳北兵使李潤謙吉州防禦使李澄萬秋操取稟狀啓則以爲今秋水陸操合操城操巡操面操巡歷巡點及未行操處官鎭門聚點竝請令廟堂稟旨分付災傷覆審校生考講鄕騎士勸別武武學都試依例設行爲辭矣今年穡事雖未出場此後雨暘調適則庶有登稔之望而三南纔經荐賑畿甸兩西連經客使與別使行雖當農隙宜念紓力之道今秋水陸操合操城操巡操面操巡歷巡點竝姑停止關東則再昨年行秋操北關則南之端川以南北之富寧以南昨年行秋操而諸路之竝請停操有關戎政東北兩道使之設行災傷覆審校生考講鄕騎士勸別武武學都試竝爲依例爲之之意分付未行操處官鎭門聚點依近例申飭擧行而三南各邑堤洑堰疏築之政多以更待農歇用功爲言若其多用役丁之處則旣行聚點又責赴役易煩勞費因其役處聚點附近軍民除其坐作專意役事而近來聚點皆有定期似此等處勿拘其期參量役之早晩民之便否擧行之意一體分付何如傳曰允北道則昨年旣爲之關東亦於再昨年爲之今番秋操一體停止可也
정조 23년
洪義浩以義禁府言啓曰吏曹參判李祖承施以違制之律事傳旨啓下矣李祖承今方待命拿囚而以制書違律杖一百收贖告身盡行追奪放送之意敢啓傳曰知道如有功議各減一等可也
정조 23년
徐英輔以訓鍊都監言啓曰本局哨官李邦祜身病甚重勢難察任改差何如傳曰允
정조 23년
洪義浩以義禁府言啓曰時囚罪人柳畊李敬魯權琇等原情公事判付內柳畊已知邑弊使之兼行繡衣反閱之擧則初與不知而干科有間實穀亦與皮殼差異係是已徹之事則容有可恕權琇之不備木麥由於過時與李敬魯竝公罪區別功議勘放後草記事命下矣取考律文則大明律制書有違條有曰凡奉制書有所施行而違者杖一百矣柳畊李敬魯權琇等各杖一百收贖而柳畊七代祖舜翼靖社功臣云李敬魯六代祖恒福扈聖功臣云權琇十二代祖攀佐翼功臣云竝功減一等各杖九十以公罪收贖放送之意敢啓傳曰知道
정조 23년
洪義浩以義禁府言啓曰李祖承杖一百收贖告身盡行追奪放送草記批旨內如有功議各減一等可也事命下矣李祖承八代祖時白靖社功臣云功減一等杖九十奪告身四等之意敢啓傳曰知道
정조 23년
洪義浩以義禁府言啓曰時囚罪人徐潤載依判府嚴囚西間之意敢啓傳曰知道
정조 23년
禁府照目向前柳河喆崔時淳等亦觀其所供貿米之捧留一依營關京關稱數捧留初無出秩民間推移區處之事是如是白乎乃邑報旣稱立本取剩道啓又曰自己酉至丁巳凡易四倅而各有所犯云爾則今此囚供之全事自明尤爲可駭竝只以此照律罪柳河喆段杖一百收贖告身盡行追奪流三千里定配崔時淳段杖一百流三千里定配以喪前所犯收贖告身盡行追奪竝只私罪奉敎依允爲旀功減一等爲良如敎
정조 23년
又照目新寧前縣監南正和矣原情公事判付內繡啓諸條之外刑用笞笞用針可謂妄擧之甚者卽毋論傷人與否年少有前程之人何忽存愛之誡乃爾錢穀區處一款猶屬餘事嚴加勘律以聞罪從重論杖一百收贖告身盡行追奪流三十里定配私罪奉敎依允爲旀功議各減一等爲良如敎
정조 23년
己未七月十五日卯時上御重熙堂禮房承旨入侍時行都承旨李冕膺假注書呂東植記注官金景煥承膺祚以次進伏訖上曰戶房承旨入侍出榻敎景煥承命出傳右承旨鄭尙愚進伏上曰注書馳詣宗廟去夜雨後向來雨漏處果爲無頉今番修改處亦果完固而修改後善爲修掃與否問于入直官以奏可也賤臣承命退出
정조 23년
己未七月十五日未時上御便殿左承旨軍士房承旨入侍時左承旨洪義浩右副承旨徐英輔假注書呂東植記注官金景煥承膺祚以次進伏訖上曰宗廟望祭獻官及大祝二員竝爲待令于政院守僕事知者亦令招致可也賤臣承命出傳上曰同副承旨來待鑄字所抄啓文臣申絢亦令入來可也景煥承命出傳命退承史以次退出
정조 23년
行都承旨李冕膺坐左承旨洪義浩坐右承旨鄭尙愚坐直左副承旨兪漢寧坐右副承旨徐英輔坐同副承旨金羲淳坐直注書柳台佐仕一員未差假注書呂東植仕直事變假注書安益謙仕
정조 23년
以都摠府守宮望筒傳于徐英輔曰懸頉摠管許遞前望單子入之待下批牌招
정조 23년
摠管前望單子入之副摠管李鎭復李性默落點
정조 23년
李冕膺啓曰明日動駕時漢城府堂上當爲導駕而判尹李秉鼎未肅拜左尹李鎭復右尹金履翼俱以摠管進判尹李秉鼎卽爲牌招何如傳曰允
정조 23년
李冕膺啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰右承旨進去
정조 23년
徐英輔以兵曹言啓曰今七月十七日大駕詣景慕宮展謁時何營軍兵隨駕何營軍兵留陣禁軍及馬步軍以幾番幾哨磨鍊而禁衛鄕軍停番矣餘軍留營何以爲之乎敢稟傳曰禁將率訓局步軍五哨馬軍二哨爲先後廂禁軍二番隨駕皆以十二日擧動時休軍隨賀至於留營留陣竝置之可也
정조 23년
徐英輔以兵曹言啓曰今七月十七日武臣堂上朔試射日次而動駕相値不得爲之之意敢啓傳曰知道
정조 23년
徐英輔以兵曹言啓曰卽接慶熙宮衛將崔誡道牒報則金商門內中松一株因風顚仆云令該所依例斫去之意敢啓傳曰知道
정조 23년
徐英輔以備邊司言啓曰甲山同仁堡已爲移設新設一烽於柏德嶺所里德烽移設於綠磻峯設把守於嘉林村泉水里兩處而羅巷浦把守移置於泉水里使其本卒立把嘉林把守使同仁堡土卒及本社居民合力守番同仁堡舊基所在阿叱間烽燧及大同把守移屬於地方官使該府主管事頃自南兵營狀請而加設烽軍之責立於何社及爲弊與否不爲擧論此一條更爲關問後稟處之意覆奏行會矣卽見南兵使崔景岳報本司辭緣則以爲同仁堡舊基阿叱間烽自甲山府勢將主管而烽軍則旣非賤役且有陞差之任窠故民多願入必無爲弊之端同仁堡柏德嶺新設烽軍則阿叱間烽軍三十名皆以該堡土卒今旣移入於劍川巨里新鎭底以此三十名責立亦無難充之弊云矣同仁堡旣已移設則烽把之隨以新設或移置形便事勢誠如狀請而數多烽軍之責立恐有別添新弊之慮更請關問而今以所報觀之則阿叱間烽當自甲山句管而烽軍旣非賤役又有陞遷之階故民多願赴云至於新設烽則阿叱間舊烽軍盡爲隨堡移入於新鎭底則此便以渠補渠果無爲弊之端竝依所請施行之意分付何如傳曰允
정조 23년
徐英輔以訓鍊都監言啓曰今七月十七日景慕宮展謁時因兵曹節目馬兵二哨二百三十八名步軍五哨六百十名標下軍一百十七名皆以十二日擧動時休軍抄定各其將官領赴于禁衛營還宮後待標信解送之意敢啓傳曰知道
정조 23년
洪義浩以刑曹言啓曰石興大女兒二名今已上來故招致興大官前出給之意敢啓傳曰知道此後考察若有更爲侵逼之擧家長卽爲草記定配可也
정조 23년
洪義浩以義禁府言啓曰卿宰禁推該府草記待批下捧供載在大典通編矣時囚罪人朴基正係是宰臣敢啓傳曰飭已施分揀放送而李魯春亦爲放送考出之後謄頒猶不敢爲則況外此乎其他乎刋臺亦勿論可也
정조 23년
洪義浩以義禁府言啓曰時囚罪人金載謙議處公事判付內放竄荒惡地仍施禁錮之律事命下矣金載謙平安道熙川郡放竄而以判付內辭意具罪目依例發遣府羅將押送配所而禁錮年退以幾年磨鍊乎敢稟傳曰知道禁錮卽放送以後事從後更稟可也
정조 23년
洪義浩以義禁府言啓曰時囚罪人柳河喆杖一百收贖告身盡行追奪流三千里定配照律公事判付內依允功減一等事命下矣柳河喆功減一等杖一百收贖告身盡行追奪忠淸道沃川郡增若驛徒三年定配而以議啓內辭意具罪目依例發遣府羅將押送配所何如傳曰一配一贖近於斑駁此囚亦爲收贖可也
정조 23년
洪義浩以義禁府言啓曰時囚罪人南正和杖一百收贖告身盡行追奪流三千里定配照律公事判付內依允功議各減一等事命下矣南正和功義各減一等杖九十收贖告身盡行追奪徒二年半定配而前因他罪卽其地定配於慶尙道新寧縣前罪目添書今番罪目仍前配所依例發遣府羅將還發配所之意敢啓傳曰知道
정조 23년
洪義浩以義禁府言啓曰時囚罪人柳河喆杖一百收贖告身盡行追奪忠淸道沃川郡增若驛徒三年定配草記批旨內一配一贖近於斑駁此囚亦爲收贖可也事命下矣柳河喆杖一百徒三年定配收贖告身盡行追奪放送之意敢啓傳曰知道
정조 23년
己未七月十六日卯時上御誠正閣諸承旨持公事入侍時行都承旨李冕膺左承旨洪義浩右承旨鄭尙愚左副承旨兪漢寧同副承旨金羲淳記事官柳台佐假注書呂東植記注官金景煥承膺祚檢校直閣金近淳以次進伏訖羲淳讀奏平安監司韓用龜狀啓碧潼郡守李旭祥到任事義浩讀奏咸鏡監司具㢞啓本充軍罪人金萬載放送事平安監司韓用龜啓本殺獄罪人同推開坐事上曰公事只爲啓下而判付則筵退後書之可也冕膺等以無公事先退義浩曰卽伏見平安監司韓用龜啓本則安州牧使金孝建名字有誤書處奏御文字有此不審不可無警推考何如上曰依爲之出擧條命書傳敎曰朱子卽孔子後一人也堯舜禹湯之道得孔夫子而明孔曾思孟之學得朱夫子而傳朱夫子尊然後孔夫子始尊爲天地立心爲生民立命爲萬世開太平迪彝敎於窮宙陳常典於時夏以之異端熄而民志定者卽惟曰衛斯道扶正學而究其本則尊我朱夫子是耳顧予至誠苦心對越方寸之中誦習其書若親警咳嘗於燕閒有暇就一部大全爲日用厚生之菽粟茶飯略之爲會英類之爲選統鈔之爲百選槪之爲節約集之爲會選而竊又有契於春秋之旨擬成大一統文字欲以大全語類遺書與二經四書之傳義章句集注或問及啓蒙家禮蓍卦之考誤昌黎之考異以至魏氏之契楚人之辭通書西銘太極傳解等群書裒以稡之作爲全書如明道之志康節紫陽之狀濂溪則其於求端用力之方造道成德之序粲然煥乎無相錯糅夫子之門墻堂室於此考徵如日之麗天如水之行地庶幾有補於風敎之萬一鳩輯有年行且就緖待編成告于先聖之廟而印行欲述朱夫子漳州故事春秋之先刊自有微意於大一統者存焉但語類義例多氄䮕池饒兩本雖稱精善黃文肅尙不滿其意若其分門割部者張敬夫之類言仁趙忠定之類奏義蓋嘗見正於考亭函丈之際則微言大義鬱而未彰是豈朱夫子本旨泰山高矣滄海深矣見者想其儀形聞者淑其緖理似不待於序次編秩之中而傳五章之補缺卽朱夫子大力量細工夫處予所願者學朱子也吾道之東顧不在斯歟考定之時宜加詳審須與眉徽建安之本而見得眞面目可以成其書雖以大全言之台州奏狀不載於閩板且如陸王之帖梅花之賦逸而不列先儒不云乎穹壤彌道凝之則存乎人今行進賀副使之特授者以其素嫺於編書且與諸臣偕聞編輯之本意也使行入燕之後另購大全眞本與語類各本上价旣承筵敎與副使悉心覓來令內閣下諭近來中國學問滔滔是陸王餘派泛濫於白沙懷襄於西河而極矣未知大江以南建閩泉漳之間猶有夫子之耿光風烈之至今在者而或者新編之朱書未及遠播否乎予在春邸時求呂成公大事記積費經營始購燕肆心誠求之書豈不至若或藉此而雜書又出柵門外則王府自有關和孰敢干之人或謂經傳不可禁而此有不然者尊閣兀上鄕本勝於唐本且況咿唔則立渝懶惰者臥看安在其愛若球璧敎若神明乎哉此禁之申嚴未必不爲衛道扶學之一助且近日所謂經義只用小註遂及於所謂蒙引汪訂諸家轉益蔑裂鹵莽稗官雜史之外竝與唐本經傳之不許購來卽亦朱夫子反躬踐實之餘意亦令廟堂申明嚴飭於行臺處仍命退諸臣以次退出
정조 23년
己未七月十六日卯時上御重熙堂右承旨入侍時右承旨鄭尙愚假注書呂東植記注官金景煥承膺祚以次進伏訖上曰一提學如已來待使之入侍賤臣承命出傳與檢校提學鄭民始偕入進伏民始曰雨中日候猶有熱意日間聖體候若何上曰一樣矣上曰卿之病勢近則如何民始曰近日則稍勝矣上曰入夏以來今日雨勢最爲霈然矣民始曰雨則好雨而有太過之慮矣上曰卿旣以稟事入來有何可奏事乎民始曰以兼帶壯勇營及觀象監事有所仰達矣仍奏曰本營軍物所需鐵物每年貿用於所産湖西黃澗縣而價本之自京輸給實多難便數亦不多自明年以公穀會減上下之意分付帥臣處本營廨舍多有修補者而磚石最難覓得戶曹之從前卜定積置別營之數爲數萬立云年久留置每多無實之弊限三千立移來取用何如上曰依爲之出擧條民始曰本監取才及勸奬時所用冊子中七政四餘萬年書金口訣六壬指南增刪卜易易林補遺卜筮全書卜筮正宗等書未及備置借用甚苟簡陰晴表水銀陳久不堪用水銀十斤竝爲貿來然後可以備用價本以不虞備銀上下出柵時冊子勿爲禁斷出來之意知委於使行及關西道臣處何如上曰依爲之出擧條仍命退諸臣以次退出
정조 23년
行都承旨李冕膺坐左承旨洪義浩坐右承旨鄭尙愚坐左副承旨未差右副承旨徐英輔坐直同副承旨金羲淳坐直注書柳台佐仕一員未差假注書呂東植仕事變假注書安益謙仕
정조 23년
大駕詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 23년
徐英輔啓曰來二十一日朝參日次矣敢稟傳曰停
정조 23년
洪義浩啓曰行大司憲宋煥箕掌令李益恢持平李廷璞在外執義尹羽烈傳旨未下持平一員未差監察茶時之意敢啓傳曰知道
정조 23년
洪義浩啓曰臣義浩以王大妃殿惠慶宮問安進去下直之意敢啓傳曰知道